
VENDIM

Nr. 145, datë 10.3.2021
PËR DHËNIEN E STATUSIT TË VEÇANTË UNIVERSITETIT TË ARTEVE SI INSTITUCIONI I VETËM PUBLIK I ARSIMIT TË LARTË NË FUSHËN E ARTEVE NË REPUBLIKËN E SHQIPËRISË
Në mbështetje të nenit 100 të Kushtetutës dhe të pikës 5, të nenit 17, të ligjit nr.80/2015, “Për arsimin e lartë dhe kërkimin shkencor në institucionet e arsimit të lartë në Republikën e Shqipërisë”, me propozimin e ministrit të Arsimit, Sportit dhe Rinisë, Këshilli i Ministrave
VENDOSI:

1. Dhënien e statusit të veçantë Universitetit të Arteve (në vijim, UART), si institucioni i vetëm publik i arsimit të lartë me karakter akademik, artistik dhe shkencor, me veprimtari në fushën e arteve, krijuar me vendimin nr.234, datë 23.3.2011, të Këshillit të Ministrave, “Për krijimin e Universitetit të Arteve”. 
2. Statusi i veçantë i jepet UART-it për trajtimin e veçantë për efekt mësimdhënieje, veprimtarie akademike, të organizimit akademik dhe administrativ, të organizimit të programeve të studimit, të organizimit të aktivitetit kërkimor artistik-shkencor, të njohjes së aktivitetit artistik si pjesë e aktivitetit shkencor, që shërben për të vlerësuar performancën akademike vjetore, sipas përcaktimeve në statutin e UART-it e të legjislacionit në fuqi.

3. UART-i organizohet dhe funksionon si një institucion i arsimit të lartë që ofron programe studimi në fusha me veprimtari akademike-artistike.
4. Për efekt të mësimdhënies në funksion të procesit akademik, për ekuivalentimin e kualifikimit për personelin akademik krijues dhe interpretues, grada shkencore nuk përbën detyrim. Personelit akademik krijues dhe interpretues, me arritje të shquara artistike, i bëhet ekuivalentimi i aktivitetit artistik e krijues me punën kërkimore-shkencore vetëm për efekt të mësimdhënies, në shërbim të vlerësimit të performancës akademike vjetore. Ekuivalentimi bëhet me vendim të Senatit Akademik, sipas përcaktimeve në statutin e UART-it, miratuar nga ministri i Arsimit, Sportit dhe Rinisë.
5. Figurat e shquara me një veprimtari të spikatur artistike, brenda dhe jashtë vendit, vetëm për efekt mësimdhënieje, pa gëzuar të drejta të tjera, thirren në UART të japin kontributin e tyre, sipas përcaktimeve në statutin e UART-it.

6. Procedura për ekuivalentimin e gradës shkencore vetëm për efekt të mësimdhënies të personelit akademik që thirren në UART bëhet, si më poshtë vijon:

a) pozicionet e lira të punës, për të cilat do të ftohen personel me arritje në veprimtaritë krijuese dhe interpretuese, miratohen me vendim të Senatit Akademik;
b) kërkesat për ekuivalentim vlerësohen nga një komision ad-hoc, i ngritur me vendim të Senatit Akademik të UART-it;
c) pas ekuivalentimit, komisioni ad-hoc paraqet listën e kandidatëve që u janë ekuivalentuar arritjet, duke i renditur sipas përcaktimeve në statutin e UART-it;
ç) rektori i UART-it, në bazë të pozicioneve të lira të miratuara nga Senati Akademik dhe të listës së kandidatëve të renditur nga komisioni ad-hoc, lidh kontratat njëvjeçare të punës.
7. UART-i përfaqëson një strukturë të integruar, e cila përbëhet nga njësi kryesore dhe njësi bazë, me veprimtari kërkimore artistike-shkencore.

8. UART-i gëzon status të veçantë lidhur me:
a) organizimin e programeve të studimeve në tri cikle të njëpasnjëshme që përfundojnë me marrjen e diplomave ose të certifikatave përkatëse. Programet e studimeve në UART hartohen nga njësitë bazë dhe paraqiten për miratim në Senatin Akademik. UART-i ofron edhe studime specializuese afatgjata, programe të formimit të vazhduar për fushat e edukimit artistik, si dhe programe studimi me karakter profesional në fushën e arteve;
b) punësimin e personelit akademik me kohë të plotë, sipas kritereve të përcaktuara nga njësia bazë përkatëse e të miratuara nga rektori, që mbajnë parasysh vlerësimin e karrierës profesionale dhe artistike, sipas përcaktimeve në statutin e UART-it;

c) të drejtën për të realizuar marrëveshje bashkëpunimi për shkëmbim përvoje dhe mobiliteti në procesin mësimor-artistik dhe shkencor me institucione të arsimit të lartë, institucione të kërkimit shkencor, persona juridikë publikë ose privatë, vendas apo të huaj. Niveli i bashkëpunimit përcaktohet në marrëveshjet përkatëse të lidhura ndërmjet institucioneve;

ç) hartimin e kritereve dhe të testeve artistike të pranimit me konkurrim të kandidatëve për studentë në UART.

9. Statuti i UART-it miratohet me urdhër të ministrit të Arsimit, Sportit dhe Rinisë, bazuar edhe në statusin e veçantë të dhënë me këtë vendim.
10. Ngarkohen Universiteti i Arteve dhe Ministria e Arsimit, Sportit dhe Rinisë për zbatimin e këtij vendimi. 

Ky vendim hyn në fuqi pas botimit në Fletoren Zyrtare.

